চট্টগ্রাম সিটি করপোরেশন পরিচালিত প্রিমিয়ার বিশ্ববিদ্যালয়ের ছাত্র সামির সাকির চৌধুরী বিষপান (মরটিন লিকুইড) করে আত্মহত্যার চেষ্টা চালিয়েছেন। সামির বিশ্ববিদ্যালয়ের ব্যবসায় প্রশাসন অনুষদের তৃতীয় বর্ষের শিক্ষার্থী। বিশ্ববিদ্যালয়ের শিক্ষার পরিবেশ নষ্ট করার অভিযোগে সামিরসহ ১২ জনকে কারণ দর্শানোর নোটিশ দিয়েছিল কর্তৃপক্ষ। এ বিষয়ে বিশ্ববিদ্যালয়ের প্রক্টরিয়াল বডির সাক্ষ্যগ্রহণ কর্মসূচির দিনে সকাল থেকে নোটিশ পাওয়া ১২ জন শিক্ষার্থীকে জেরার কাজ শুরু হয়। প্রথমজনের সাক্ষ্য নেওয়ার পরই প্রক্টরিয়াল বডির সামনে হাজির হন সামির সাকির। এ সময় শিক্ষকরা সামিরকে দেড় ঘণ্টা বিভিন্ন বিষয়ে জেরা করেন এবং বিশ্ববিদ্যালয়ে অস্থিতিশীল পরিস্থিতির জন্য সিটি করপোরেশনের বর্তমান মেয়র এম মঞ্জুর আলমের ইন্ধন রয়েছে বলে অঙ্গীকার নামায় স্বাক্ষর করতে বলেন। কিন্তু সামির জবানবন্দি দিতে অস্বীকার করে প্রক্টরিয়াল বডির একজন শিক্ষককে উদ্দেশ করে চিৎকার করে বলে ওঠেন, ‘এই শিক্ষকের জন্যই আজ বিশ্ববিদ্যালয়ের ১২ জন কারণ দর্শানোর নোটিশ পেয়েছে এবং বিশ্ববিদ্যালয়ের পরিস্থিতি অস্বাভাবিক। আমার মৃত্যুর জন্য উনি দায়ী।’ এ কথা বলেই আগে থেকে হাতে রাখা বিষ পান করেন সামির। পরে তাঁকে গুরুতর আহত অবস্থায় চট্টগ্রাম মেডিক্যাল কলেজ হাসপাতালের ১৩ নম্বর ওয়ার্ডে ভর্তি করা হয়। সামিরের সহপাঠী নাজমুল হাসান নামের এক শিক্ষার্থী বলেন, ‘সহকারী প্রক্টর মীর তরিকুল ইসলাম বর্তমান ডিন পরিবর্তন হওয়ার পর থেকে ২০১০ সালে আন্দোলনে জড়িত শিক্ষার্থীদের নানাভাবে হয়রানি এবং চাপ সৃষ্টি করতে থাকেন।’ শিক্ষার্থীদের এই অভিযোগ সত্য নয় দাবি করে প্রক্টরিয়াল বডির সদস্য অধ্যাপক আহমদ রাজীব চৌধুরী বলেন ‘সাক্ষ্য দিতে আসা দ্বিতীয় শিক্ষার্থী সামির সাকির যথারীতি আমাদের বিভিন্ন প্রশ্নের উত্তর দিয়েছে এবং অঙ্গীকারনামায় স্বাক্ষরও দিয়েছে। সাক্ষ্য শেষে কিছু দূর যাওয়ার পর পকেট থেকে কী একটা বের করে মুখে দেয়। কোনো শিক্ষক বা মেয়রের বিরুদ্ধে সামির সাকির কোনো কথা বলেনি এবং শিক্ষকদের পক্ষ থেকেও চাপ দেওয়া হয়নি।’ এই বিষয়ে বিশ্ববিদ্যালয়ের উপাচার্য ড. অনুপম সেন বলেন, ‘প্রিমিয়ারে কোনো শিক্ষক রাজনীতি নেই। ছাত্রদের অভিযোগ ডাহা মিথ্যা।’ ২০১১ এর ৬ আগষ্ট আমেরিকা বাংলাদেশ ইউনিভার্সিটির শেষ বর্ষের ছাত্রী আন্নি আক্তার লিসা পারিবারিক দ্বন্দের জের ধরে আত্মহত্যা করেন। এ বছরের ১১ মার্চ সাউথইস্ট বিশ্ববিদ্যালয়ের টেক্সটাইল ইঞ্জিনিয়ারিংয়ের শেষ বর্ষের ছাত্র রাসেল আত্মহত্যা করেন। রাজধানীর শাহজাহানপুর রেলওয়ে কলোনি এলাকায় বাসার ছাদ থেকে লাফিয়ে পড়েন। পরিবার সূত্রে জানা যায় প্রেমঘটিত বিষয় নিয়ে পরিবারের সদস্যদের সঙ্গে রাসেলের মনোমালিন্যের কারণে এ ঘটনা ঘটেছে।